Izv. prof. dr. sc. Barbara Preložnjak

Sveučilište u Zagrebu, Pravni fakultet

Kontakt: barbara.preloznjak@pravo.hr

# ŽIVOTOPIS

Rođena je 1980. godine u Zagrebu gdje je završila osnovnu i srednju školu (I. gimnaziju). Pravni fakultet u Zagrebu upisala je kao redovita studentica 1998. Diplomirala je 31. siječnja 2003. sveučilišni dodiplomski studij za diplomiranog pravnika, a po uspjehu studiranja završila je među 10% najuspješnije diplomiranih studenata svoje generacije.

2003. upisala je Poslijediplomski studij iz građanskopravnih i obiteljskopravne znanosti Pravnog fakulteta Sveučilišta u Zagrebu. Magistarski rad pod naslovom „Ugovor o osiguranju života vezan uz investicijske fondove“ (mentor: prof. dr. sc. Marijan Ćurković) obranila je 13. listopada 2009.

2009. upisala je Poslijediplomski doktorski studij iz građanskopravnih i obiteljskopravne znanosti Pravnog fakulteta Sveučilišta u Zagrebu na kojem je položila sve ispite s uspjehom *magna cum laude*. Doktorski rad pod naslovom „Liberalne teorije pravednosti i sustavi besplatne pravne pomoći“ (mentor: prof. dr. sc. Alan Uzelac) obranila je 13. svibnja 2013.

Od 2003. do 2007. bila je zaposlena je u Državnom inspektoratu Republike Hrvatske. Od 2008. do 2009. bila je zaposlena na Ekonomskom fakultetu Sveučilišta u Zagrebu, u suradničkom zvanju znanstvene novakinje-asistentice na znanstveno-istraživačkom projektu Modernizacija i harmonizacija hrvatskog ugovornog prava i europsko pravo (Ministarstvo znanosti, obrazovanja i sporta, šifra projekta: 067-067-1442-1441; voditeljica projekta: prof. dr. sc. Deša Mlikotin Tomić) pri Katedri za pravo. Od 2009. zaposlena je na Pravnom fakultetu Sveučilišta u Zagrebu, najprije u suradničkom zvanju znanstvene novakinje-asistentice na znanstveno-istraživačkom projektu Poznavanje i vrijednosno prihvaćanje europskog i međunarodnog prava u Republici Hrvatskoj (Ministarstvo znanosti, obrazovanja i sporta, šifra projekta: 066-0661428-1303; voditelj projekta: prof. dr. sc. Ivan Šimonović) pri Katedri za opću teoriju prava i države, a od svibnja 2013. u suradničkom zvanju znanstvene novakinje-više asistentice. U zvanje znanstvene suradnice izabrana je 15. listopada 2015., dok je u znanstveno-nastavno zvanje docentice na Katedri za teoriju prava izabrana 4. svibnja 2016. U zvanje više znanstvene suradnice izabrana je 22. travnja 2021., dok je u znanstveno-nastavno zvanje izvanredne profesorice na Katedri za obiteljsko pravo izabrana 9. rujna 2021. godine.

Upisana je u upisnik znanstvenika pod matičnim brojem 300953.

Od 2009. do 2021. izvodi nastavu na integriranom preddiplomskom i diplomskom sveučilišnom pravnom studiju (kolegiji: “Teorija prava”, “Teorija prava - seminar”, “Teorija prava - vježbe”, “Ljudska prava u teoriji prava”, “Ljudska prava i sprečavanje masovnih zločina”, “Human Rights and Atrocity Crimes Prevention”), na preddiplomskom sveučilišnom studiju socijalnog rada (kolegij „Uvod u teoriju prava“), na preddiplomskom stručnom studiju javne uprave (kolegij „Uvod u teoriju prava“). Od 2021. izvodi nastavu na integriranom preddiplomskom i diplomskom sveučilišnom pravnom studiju (kolegiji: “Obiteljsko pravo - seminar”, “Obiteljsko pravo - vježbe”, „Obiteljskopravna zaštita djece bez pratnje“, “Ljudska prava u teoriji prava”, “Ljudska prava i sprečavanje masovnih zločina”, “Human Rights and Atrocity Crimes Prevention”), na preddiplomskom sveučilišnom studiju socijalnog rada (kolegij „Obiteljskopravna zaštita djece bez pratnje“), na preddiplomskom stručnom studiju javne uprave (kolegij „Obiteljsko pravo s matičarstvom“) na poslijediplomskom specijalističkom studiju „Prava djece“ (kolegij „Prava djece u obiteljskom zakonodavstvu“).

Sudjelovala je kao istraživačica na međunarodnim znanstvenim projektima Jean Monnet Chair *“Introducing new courses and increasing the impact of teaching in the area of European Business Law, EC Competition Law and Internal Market Law for Croatian graduate and undergraduate students*” (2008.-2009.), *“Acces2Justice4All: Clinical legal education – Supporting the access to justice in SEE”*, Europa-Institut of Saarland Univeristy / South East European Law School Network / Deutscher Akademischer Austauschdienst (DAAD) (2018.), Preobrazba građanskog pravosuđa pod utjecajem globalnih i regionalnih integracijskih procesa. Jedinstvo i različitost (*Transformation of Civil Justice under the Influence of Global and Regional Integration Processes. Unity and Diversity*) (2014.-2018.) i nacionalnom projektu „Novi hrvatski pravni sustav“ Pravni fakultet Sveučilišta u Zagrebu (2014.-2019.). U 2019. bila je suradnica prijave COST projekta ( Quality of Legislation (QL), Proposal Reference: OC-2020-1-24990; voditelj projekta: Prof.dr.sc. Giovanni Battista Ratti).

Sudjeluje kao aktivna istraživačica na međunarodnim projektima *Modernising European Legal Education – MELE, Erasmus+ Strategic Partnership*, br. 2020-1-DE01-KA203-005715 (2020.-), „*Legal Clinics in Service of Vulnerable Groups: Enhancing the Employability of Law Students through Practical Education - ENEMLOS*“, Erasmus+ Capacity Building, br. 610449-EPP-12019-1-MEEPPKA2-CBHE-JP (2019. -), te nacionalnom projektu "*Presude Europskog suda za ljudska prava o mjerama za zaštitu dobrobiti djeteta*" Pravni fakultet (Katedra za obiteljsko pravo) Sveučilište u Zagrebu (2021.-).

Autorica je više od dvadeset znanstvenih i stručnih radova objavljenih u međunarodnim i domaćim publikacijama (https://www.bib.irb.hr/pregled/profil/24117).

Izlagala je na više od dvadeset međunarodnih i domaćih znanstvenih te stručnih konferencija. Dobitnica je nagrade „*Outstanding speaker*“ koju je osvojila 2019. godine na konferenciji u Beču (SGEM Vienna) za znanstveni rad „*Limitation of Parental Autonomy and Its Justification in the Case of Immediate Medical Intervention”* izložen u sekciji radova iz područja pravnih znanosti.

Od 2017. godine do danas članica je uredništva časopisa *Open Journal for Legal Studies*, a od 2018. godine do danas članica je uredništva časopisa *Zagrebačka pravna revija*.

Od 2005. do 2009. godine bila je članicom radne skupine za Poglavlje 7. pregovora za pristupanje Republike Hrvatske Europskoj uniji.

Ministarstvo pravosuđa imenovalo ju je 2012., zajedno s prof. dr. sc. Alanom Uzelcem, članicom radne skupine za izradu prijedloga Zakona o besplatnoj pravnoj pomoći. Također, od 2018. do 2021. bila je članicom Povjerenstva za besplatnu pravnu pomoć pri Ministarstvu pravosuđa.

Od 2003. do 2004. odradila je pripravnički staž na Općinskom sudu u Zagrebu, a od 2005. odradila je pripravnički staž na Županijskom sudu u Zagrebu. Pravosudni ispit je položila 2007.

Vlada engleskim te njemačkim jezikom.

Udana je i majka dvoje djece.